## Odluka o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, te načinu odobravanja službenih putovanja

### NN 83/2009 (15.7.2009.), Odluka o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, te načinu odobravanja službenih putovanja

VLADA REPUBLIKE HRVATSKE

2038

Na temelju članka 10. i članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 35. stavka 2. Zakona o vlasništvu i drugim stvarnim pravima (»Narodne novine«, br. 91/96, 68/98, 137/99, 22/2000, 73/2000, 114/2001, 79/2006, 141/2006, 146/2008 i 38/2009), Vlada Republike Hrvatske je na sjednici održanoj 11. srpnja 2009. godine donijela

ODLUKU

O UVJETIMA KORIŠTENJA SLUŽBENIH OSOBNIH AUTOMOBILA, MOBILNIH TELEFONA, REDOVNIH ZRAKOPLOVNIH LINIJA, POSLOVNIH KREDITNIH KARTICA, TE NAČINU ODOBRAVANJA SLUŽBENIH PUTOVANJA

I.

Ovom se Odlukom utvrđuju državni dužnosnici, državni službenici, te druge osobe koje imaju pravo na korištenje službenih osobnih automobila, mobilnih telefona, redovnih zrakoplovnih linija i poslovnih kreditnih kartica na teret sredstava državnoga proračuna Republike Hrvatske, te se utvrđuje način odobravanja službenih putovanja.

II.

Radi ostvarivanja prava iz ove Odluke državni dužnosnici svrstani su u dvije skupine, i to:

I. skupina

– predsjednik Vlade

– potpredsjednik Vlade

– ministar

II. skupina

– tajnik Vlade

– državni tajnik

– ravnatelj državne upravne organizacije

– glavni inspektor Državnog inspektorata

– glavni državni rizničar.

III.

Državni službenici, za potrebe ostvarivanja prava iz ove Odluke, svrstani su u dvije skupine, i to:

I. skupina

– predstojnik ureda Vlade

– zamjenik tajnika Vlade

– tajnik ministarstva

– ravnatelj u ministarstvu

– zamjenik državnog tajnika središnjeg državnog ureda

– zamjenik ravnatelja državne upravne organizacije

– zamjenik glavnog inspektora Državnog inspektorata

II. skupina

– pomoćnik tajnika Vlade

– zamjenik predstojnika ureda Vlade

– savjetnik predsjednika Vlade

– savjetnik potpredsjednika Vlade

– tajnik radnog tijela Vlade

– pomoćnik ravnatelja državne upravne organizacije

– pomoćnik glavnog inspektora Državnog inspektorata

– načelnik (sektora, službe, odjela) u središnjem tijelu državne uprave i u uredu Vlade

– tajnik kabineta ministra

– predstojnik ureda državne uprave u županiji

– zamjenik predstojnika ureda državne uprave u županiji

– pomoćnik predstojnika ureda državne uprave u županiji

– glasnogovornik.

Ravnatelj agencije i direkcije Vlade ostvaruje prava iz ove Odluke kao i državni službenici I. skupine navedeni u ovoj točki.

SLUŽBENI OSOBNI AUTOMOBILI

IV.

Državni dužnosnici I. skupine imaju pravo na korištenje službenog osobnog automobila gornje klase, sa službenim vozačem 24 sata dnevno.

Državni dužnosnici II. skupine imaju pravo na korištenje službenog osobnog automobila gornje srednje klase 24 sata dnevno, a sa službenim vozačem samo za službene potrebe.

Čelnik tijela posebnom odlukom određuje raspored i uvjete korištenja ostalih službenih osobnih automobila, s obzirom na djelokrug i vrstu poslova koji se obavljaju u pojedinom tijelu.

MOBILNI TELEFONI

V.

Službene mobilne telefone imaju pravo koristiti svi državni dužnosnici i državni službenici iz ove Odluke.

Čelnik tijela može posebnom odlukom odobriti korištenje službenog mobilnog telefona i drugim državnim službenicima te namještenicima, ako to zahtijevaju potrebe službe.

VI.

Službeni mobilni telefoni moraju biti međusobno umreženi.

VII.

Državni dužnosnici iz ove Odluke mogu bez ograničenja koristiti službene mobilne telefone.

Državni službenici I. i II. skupine iz ove Odluke, kao i ostali državni službenici i namještenici iz točke V. stavak 2. ove Odluke, mogu koristiti službene mobilne telefone do 400,00 kuna mjesečno.

Troškove iznad iznosa iz stavka 2. ove točke podmiruje korisnik, pri obračunu prve sljedeće plaće nakon dostave mjesečnog računa.

Iznimno, čelnik tijela može odobriti prekoračenje iznosa iz stavka 2. ove točke, ako je to u vezi s obavljanjem posla po nalogu čelnika tijela.

REDOVNE ZRAKOPLOVNE LINIJE

VIII.

Pravo na korištenje zrakoplovne putničke karte prvog i poslovnog razreda pripada predsjedniku Vlade Republike Hrvatske.

Pravo na korištenje zrakoplovne putničke karte poslovnog razreda pripada svim državnim dužnosnicima iz ove Odluke.

Državni službenici i namještenici u tijelima državne uprave, kao i druge osobe koje putuju na teret sredstava državnog proračuna, imaju pravo na korištenje zrakoplovne putničke karte ekonomskog razreda.

U slučajevima kada redovne zrakoplovne linije koristi službeno izaslanstvo Republike Hrvatske, svi njegovi članovi, u pravilu, imaju pravo na korištenje one zrakoplovne putničke karte koja pripada po položaju najvišem članu izaslanstva.

IX.

Prilikom putovanja zrakoplovima, u pravilu se koriste usluge zrakoplovne tvrtke Croatia Airlines.

POSLOVNE KREDITNE KARTICE

X.

Pravo na korištenje poslovnih kreditnih kartica imaju članovi Vlade Republike Hrvatske i državni tajnici.

XI.

Poslovne kreditne kartice mogu se koristiti isključivo za plaćanje troškova koji su obuhvaćeni putnim nalozima za službena putovanja u skladu s odredbama ove Odluke.

SLUŽBENA PUTOVANJA

XII.

Službena putovanja odobrava:

– predstojniku ureda Vlade – nadležni potpredsjednik Vlade

– državnim službenicima u Uredu predsjednika Vlade – predstojnik Ureda, državni tajnik

– državnim službenicima u Tajništvu Vlade – tajnik Vlade

– državnim službenicima u uredu Vlade – predstojnik ureda

– državnim dužnosnicima i državnim službenicima u ministarstvima – ministar

– ravnateljima državnih upravnih organizacija – nadležni ministar, a u državnim upravnim organizacijama koje odgovaraju neposredno Vladi – nadležni potpredsjednik Vlade

– državnim službenicima u središnjim državnim uredima – državni tajnik

– državnim službenicima u državnim upravnim organizacijama – ravnatelj

– predstojnicima ureda državne uprave u županiji – ministar uprave

– državnim službenicima u uredima državne uprave u županiji – predstojnik.

Ministri i državni tajnici središnjih državnih ureda dužni su obavijestiti nadležnog potpredsjednika Vlade o planiranim službenim putovanjima u inozemstvo.

PRIJELAZNE I ZAVRŠNE ODREDBE

XIII.

Danom stupanja na snagu ove Odluke prestaje važiti Odluka o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije, te sredstava za službena putovanja, klase: 031-11/00-01/02, urbroja: 5030102-00-3, od 9. ožujka 2000. godine i Odluka o korištenju službenih mobilnih telefona u državnim tijelima, klase: 344-03/05-01/03, urbroja: 5030109-05-1, od 8. prosinca 2005. godine.

XIV.

Ova Odluka stupa na snagu osmog dana od dana objave u »Narodnim novinama«.

Klasa: 031-11/09-02/01

Urbroj: 5030109-09-1

Zagreb, 11. srpnja 2009.

Predsjednica
Jadranka Kosor, dipl. iur., v.r.

Odluka, NN 83/2009-2038